Miǹkúkúmá míńnǎm yā bɔ́n bə́ Ísraɛ̂l bə́ ngáyíd á bītá, bə́ mān fə fadǐ mə̄sí mábá, á Yórdan á yād, á ńtólē dzób, a tádigi óswē yā Arnôn a kələ kwí á ńkǒl yā Hermon, ai Araba ásə á ńtólē dzób, miǹkúkúmá mítē mí ngábə́ mwé nâ: 2Sihôn, ǹkúkúmá Amorít yǎ á ngābə́ tɔá á Heshbôn, sí dzīé ē tádigi á Aroer yǎ á nə́ á kɔmɔlɔ m̀bígílí yā Arnôn, ḿbámāná ai m̀bígílí óbēn yā sí efǎs Galaad a kələ kwí á Yabok, óswé ó nə́ ńnyie sí bɔ́n bə́ Amon, 3Araba a kələ kwí á máŋ yā Kinerot á ńtólē dzób, a kələ kwí á máŋ mə́ Araba, yā bálóē fə nâ máŋ mə́ Ńkǔ á ńtólē dzób, ḿfág yā Bet Yeshimot ai ḿfág yǎ á ńkiɛ́ á mīńlūmbū yā Pisga ai ngɔ̄dɔ̄ dzīé. 4Og, ǹkúkúmá yǎ Bashân, məbuugǎ yā ábə Refaít yā á ngābə́ tɔá á Ashtarot ai á Edrɛi. 5Sí dzīé ē tíege á ńkǒl Hermon ai Salka, e kalagan ai Bashân ásə a kələ kwí á ńnyie sí Gəshurít ai Maakatít ai efǎs Galaad a kələ kwí á ńnyie Sihôn, ǹkúkúmá yǎ Heshbôn. 6Mósɛs, etúgā Ńtondôbə ai bɔ́n bə́ Ísraɛ̂l bə́ ngátəgə bɔ́, ńdɔ̄ Mósɛs etúgā Ńtondôbə, a ngákab sí dzābá, a və́ dzɔ Rúbenit, ai Gadít ai efǎs ndá bod Manasé. 7Miǹkúkúmá míńnǎm yā Yosué ai bɔ́n bə́ Ísraɛ̂l bə́ ngātə́gə á Yórdan á ńkiɛ́, á ńyīmbī dzób; a tádigi a Baal Gad, á ḿbīgīlí yā Libáŋ, a kələ kwí á ńkǒl Halǎg yā wábɛ́d ḿfág yā Séîr, á Yosué á ngāvə́ bɔ́n bə́ Ísraɛ̂l anə́ ngab elíg, anə́ ḿból mə̄ndá mə́ bod mə́ ngábə́, 8á ńkǒl ai á edzəgəze, á Araba ai məlúmbú, á ńkōd ńnam ai á Negɛ̂v, ábə Hitít, Amorít, Kananít, Perizít, Hivít, ai Yebusít, miǹkúkúmá mítē mí ngábə́ nâ: